Die Seder (4) - www.bybelkennis.co.za
Die Seder (4) – Coen Slabber
By elke sitplek word 'n kussing geplaas sodat tydens die ete die deelnemers sigbaar kan leun. Dit is 'n antieke teken van vryheid – slawe is gedwing om regop by maaltye te sit, terwyl die eienaar kon leun.
Die orde van die Seder
Paasfees val op die 15de Nisan. Die maan het reeds vir 15 dae gegroei. Daarom moet die Seder geleidelik groei deur 15 stappe.
Kadesh – die seën oor en die drink van die eerste beker wyn. Die seën word deur die leier uitgespreek.
Urechatz – Die hande word gewas. Dit is 'n simboliese rituele reiniging. 'n Beker water word na die leier gebring wat die water oor sy hande uitgooi. In ander tradisies was al die deelnemers hulle hande – of aan tafel of by 'n wasbak.
Karpas – aptytwekker. Die groen groente word in die soutwater gedoop en geëet. Dit prikkel die kinders se nuuskierigheid.
Yachatz – daar is 'n hopie van drie matzah op die tafel. Op hierdie stadium word die middelste matzah in twee gebreek. Die grootste deel word weggesteek en sal later gebruik word. Die kleiner deel word weer op sy plek tussen die ander twee teruggeplaas.
Magid – die verhaal van die Paasfees: die oorgang van slawerny na vryheid. Nou word die vier vrae gevra – gewoonlik deur die jongste kind. Hoekom verskil hierdie nag van alle ander nagte?
Alle ander aande eet ons gesuurde en ongesuurde brood. Waarom eet ons nou net ongesuurde brood?
Alle ander aande eet ons 'n verskeidenheid van kruie. Waarom eet ons vanaand net bitter kruie?
Alle ander aande doop ons nie ons kos nie. Hoekom doop ons dit vanaand twee maal?
Alle ander aande sit ons regop as ons eet. Hoekom lê ons vanaand skuins aan tafel?
Hierdie vrae vorm natuurlik die raamwerk vir die verhaal van Paasfees. Deuteronomium 26:5 – 8 word dan gelees en verduidelik. Die tien plae word opgenoem. Na die lees van elke plaag verwyder elke deelnemer 'n druppel wyn met sy vingerpunt uit die beker. Die wysgere sê dat alhoewel hierdie aand 'n aand van bevryding is, kan jy nie volkome bly wees nie, want van God se skepsels het gely. 'n Vol beker wyn is 'n teken van volkome blydskap – daarom word van die wyn uitgehaal. Die drie belangrikste simbole – die offer, die ongesuurde brood en die bitter kruie – word verduidelik. Lofgesange word gesing, insluitend die gewilde Dayena (Dit sou voldoende gewees het) wat verklaar dat al het God net een van die baie dade vir die Jode gedoen, sou hulle Hom steeds gedank en geloof het. Die tweede beker wyn word nou gedrink
Rohtzah – die hande word weer gewas en die seën uitgespreek.
Motzee – hierdie is die eerste van twee formele seënuitsprake. Die seën bevat die woorde Hy wat voorbring – motzi in Hebreeus.
Matzah – die tweede seëning word uitgespreek. Die eerste matzah word geëet.
Maror – die seën word uitgespreek voordat die bitter kruie geëet word.
Koreich – die bitter kruie word tussen twee stukkies matzah geplaas – soos 'n toebroodjie – en dan geëet. Die onderste matzah word hiervoor gebruik.
Schulchan Orech – die feesmaal word geëet. Daar word gewoonlik met die eier begin.
Tzafun – die afikoman wat vroeër weggesteek is, word nou geëet. Elkeen ontvang 'n olyfgrootte deel van 'n matzah om te eet. Daarna mag geen verdere kos geëet word nie.
Bareich – die tradisionele seën na maaltye. Dit word gedoen uit dankbaarheid aan God vir die kos wat geëet is en vir al sy seëninge. Die derde beker wyn word nou gedrink. Die voordeur van die huis word nou oopgemaak en Elia word simbolies ingenooi om aan die Seder deel te neem. Volgens tradisie sal Elia die koms van die Messias aankondig – 'n tyd van vrede en volmaaktheid.
Hallel – lofgesange. Die hele Hallel word opgesê. Psalm 113 – 114 word voor die maaltyd opgesê; Psalms 113 – 118 word opgesê na die seën oor die maaltyd uitgespreek is. Dit word gevolg deur Psalm 136. Hierna word die vierde beker wyn gedrink nadat die toepaslike seën uitgespreek is.
Nirtzah – die hoop word uitgespreek dat die gebede en rituele vir God aanvaarbaar was. "L'shanah haba'ah b'Yerushalayim! – Volgende jaar in Jerusalem
Verdere liedere kan gesing word. Bespreking oor die tora kan volg. Ons weet nie of Jesus en sy dissipels hierdie volgorde gebruik het nie. Ons lees, byvoorbeeld, niks van die lamsvleis in die beskrywings van hierdie laaste paasmaaltyd nie. Hierdie gee vir ons egter 'n goeie oorsig van 'n tradisionele paasmaaltyd.